**ELŐTERJESZTÉS**

**Szombathely Megyei Jogú Város Közgyűlése**

**2024. május 30-ai ülésére**

**KIEGÉSZÍTŐ BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2024. május 23-án** a Paul Fox, Magyarországi Brit Nagykövet meghívására munkaebéden vettem részt. Az egyeztetésen többek között Szombathely gazdasági helyzetéről és lehetőségeiről is szót ejtettünk.

**Május 24-**től kezdődő három napos Food&Music Weekend - Food truck fesztivált nyitottam meg a Főtéren.A rendezvényen10 szombathelyi kötődésű zenekar és 21 Foodtruck mutatta be kínálatát a kilátogatóknak.

**Május 24-én** dr.Horváth Attila alpolgármester úr és Szuhai Viktor tanácsnok úr részt vettek a Szombathely-Olad Plató Víziközmű Társulat közgyűlésén az Oladi Művelődési Központban.

**Május 24-én** Horváth Soma alpolgármester úr köszöntő beszédet mondott „Az élet, a világmindenség meg minden” diplomakiállítás megnyitóján, az Új Írókéz Galériában.

**Május 25-én** került megrendezésre az Alpokalja Business Run futóverseny Szombathelyen. A verseny elsősorban a városban és környékén működő cégeket, vállalatokat és munkahelyi közösségeket szólított meg, a csapatépítő jellegű sportolás népszerűsítését célozva. A Vasi Skanzenben és vonzáskörzetében rendezett futóverseny eredményhirdetésén a dobogós helyezetteknek érmeket adtam át.

**Május 25-én** dr. László Győző alpolgármester úr a Kelet-Európa Kupa görkorcsolya verseny megnyitóján vett részt a Sportligetben.

**Május 26-án** ellátogattam a szombathelyi Szabadidőközpontba, ahol ismét dübörögtek a gépcsodák, megrendezésre került a Roncsderby.

**Május 26-án** a Magyar Hősök emlékünnepe alkalmából dr. László Győző alpolgármester úr koszorút helyezett el a Március 15. téren.

**E napon** Szuhai Viktor tanácsnok úr a Magyar Hősök Emlékünnepén vett részt az I. világháborús hősi emlékműnél Tóth Kálmán frakcióvezető úrral és Kelemen Krisztián bizottsági elnök úrral együtt.

**Május 26-án** dr. Horváth Attila alpolgármester úrral, Bokányi Adrienn tanácsnok asszonnyal és Németh Ákos tanácsnok úrral részt vettünk a Vas Vármegyei Szakképzési Centrum Oladi Technikum udvarán megrendezett Nagy Oladi Családi és Gyermeknapon.

**Május 27-én** Németh Ákos tanácsnok úr a Jászai Utcai Közösségi Térben rendezett egészségnapra látogatott el, amely a Savaria Praxisközösség szervezésének köszönhetően valósult meg.

**Május 27-én** dr. László Győző alpolgármester úr a szociális területtel kapcsolatos vitán vett részt a Szombathelyi Televízióban.

**Május 27-én** Horváth Soma alpolgármester úr a város nevében a lengyel „Mali Kujawiacy” gyermekkórust köszöntötte a Fő téren.

**Május 27-én** Bokányi Adrienn tanácsnok asszony a helyi vállalkozókkal folytatott megbeszélést az Éhen Gyula téren folyamatban lévő fejlesztésekkel kapcsolatosan.

**Május 28-án** ünnepelte a Savaria Műszaki Intézet megalakulásának 10. évfordulóját. A jubileumi ünnepségen köszöntő beszédet mondtam, majd részt vettem az ezt követő egyeztető fórumon.

**Május 28-án** Horváth Soma alpolgármester úr és Németh Ákos tanácsnok úr részt vettek „A holnap energiája. Ma.” című rendezvényen, Budakalászon.

**Május 28-án** Bokányi Adrienn tanácsnok asszony előadást tartott a KARMA nemzetközi projekt szombathelyi projekttalálkozóján, ahol a Szombathely2030 10-éves gazdaságfejlesztési programról, illetve a SECAP-hoz köthető városi intézkedésekről beszélt.

**Május 29-én** dr. László Győző alpolgármester úroklevelet adott át Horváth Marcell részére a K1 World GP versenysorozatban elért teljesítményéért.

**Május 29-én** dr. László Győző alpolgármester úrral a Sportligetben megrendezésre kerülő Városi Kispályás Labdarúgó Kupa eredményhirdetésén díjakat adtunk át.

**Május 29-én** Horváth Soma alpolgármester úr részt vett a Bloomsday sajtótájékoztatóján a Szombathelyi Képtár teraszán.

**Május 29-én** Bokányi Adrienn tanácsnok asszony tagként részt vett a Vállalkozói Központ kuratóriumi ülésén.

**1.**

**Tisztelt Közgyűlés!**

Az SZMSZ 74. §-a alapján a Közgyűlés által átruházott hatáskörben hozott intézkedéséről a polgármester a Közgyűlés következő ülésén köteles tájékoztatást adni.

Az előző Közgyűlés óta, a 2024. április 23. – május 27. közötti időszakban az átruházott hatáskörben hozott polgármesteri döntések száma az alábbiak szerint alakult:

|  |  |
| --- | --- |
| ***Átruházott hatáskörök önkormányzati rendelet szerint*** | ***Meghozott döntések száma*** |
| **A személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet** | |
| 1. a személyi térítési díj összegének megállapítása, ha a kötelezett az intézményvezető döntésének jogszerűségét vitatja, vagy méltányosságból annak csökkentését, illetve elengedését kéri | 2 |
| **A helyiségbérlet szabályairól szóló 17/2006. (V.25.) önkormányzati rendelet** | |
| 1. bérlő kijelölése | 4 |
| **A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtható támogatások szabályai megállapításáról szóló 36/2010. (XII.1.) önkormányzati rendelet** | |
| 1. átmeneti szállás használójának kijelölése rendkívüli szociális krízishelyzet kivételével | 1 |
| **A közterület használatának szabályairól szóló 2/2011. (I.31.) önkormányzati rendelet** | |
| 1. közterület-használattal kapcsolatos feladatok ellátása | 67 |
| **A környezet- és természetvédelem helyi szabályairól szóló 33/2012. (XI.12.) önkormányzati rendelet** | |
| 1. közterületen tartandó szabadtéri rendezvény zajkibocsátási határértékének megállapítása | 2 |
| **Szombathely Megyei Jogú Város Önkormányzata közútkezelői hatáskörei átruházásáról szóló 7/2013. (III.6.) önkormányzati rendelet** | |
| 1. egyes, a közúti közlekedésről szóló 1988. évi I. törvényben meghatározott hatáskörök gyakorlása | 135 |
| **Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet** | |
| 1. döntés szolgalmi jogot vagy használati jogot alapító visszterhes szerződések megkötéséről, önkormányzati tulajdonú ingatlanra vonatkozó fellebbezési jogról való lemondásról, tulajdonosi hozzájárulás megadásáról, jelzálogjog, illetve elidegenítési és terhelési tilalom feloldásáról, elővásárlási jogról történő lemondásról, tulajdonostársi hozzájárulás megadásáról | 10 |
| **A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet** | |
| 1. települési támogatások megállapítása iránti eljárás, köztemetés elrendelése | 20667 |
| **A településkép védelméről szóló 26/2017. (XII.20.) önkormányzati rendelet** | |
| 1. településképi bejelentés tudomásul vétele | 16 |
| 1. településképi vélemény | 8 |
| **az önkormányzat 2024. évi költségvetéséről szóló 8/2024. (III.5.) önkormányzati rendelet** | |
| 1. a költségvetésért felelős alpolgármester javaslata alapján két költségvetési rendeletmódosítás közötti időben előirányzat átcsoportosítás végrehajtása | 3 |
| **Összesen:** | **20915** |

E döntések közül a Magyarország helyi önkormányzatairól szóló 2011. évi CLXXXIX. törvény 52. § (2) bekezdése alapján nem hatósági döntésként a Vas Vármegyei Kormányhivatalnak 173 határozat került megküldésre.

Kérem a Tisztelt Közgyűlést, hogy a tájékoztatót elfogadni szíveskedjen.

**2.**

**Tisztelt Közgyűlés!**

A Savaria Turizmus Nonprofit Kft. pályázatot kíván benyújtani a Magyar Turisztikai Ügynökség Zrt., mint a Nemzetgazdasági Minisztérium Kezelő szerve és a Kisfaludy2030 Turisztikai Fejlesztő Nonprofit Zrt. által közösen meghirdetett, Tourinform irodák korszerűsítésének elősegítése című, TFC-3.1.1.-B-2024 kódszámú felhívására.

A Kft. a társaság és a Tourinform Iroda szolgáltatási körének bővítésére kíván pályázni:

* kölcsönözhető túrakerékpárok beszerzésére
* kölcsönözhető elektromos kerékpárok beszerzésére
* kölcsönözhető gyermek kerékpárok és gyermek-kerékpáros utánfutó beszerzésére
* a meglévő kerékpáros szervízpont cseréjére
* digitális idegenvezető platform és hordozható tabletek beszerzésére
* mobil idegenvezető rendszer bővítésére
* az iroda back office helyiségének bútorzatcseréjére.

A pályázaton elnyerhető összeg maximum 10 millió forint. A pályázat 100%-os támogatottságú, benyújtása nem igényel önrészt, csak tulajdonosi hozzájárulást.

A benyújtás határideje: 2024. június 14.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen!

**3.**

**Tisztelt Közgyűlés!**

Szombathely Megyei Jogú Város Közgyűlése 2024. április 25-i ülésén a 101/2024. (IV.25.) Kgy. sz határozatával egyetértett azzal, hogy a Szombathely Portré 2024 elnevezésű programhoz kapcsolódó jótékonysági kezdeményezés keretében a Zseboroszlán Vas Megyei Koraszülöttekért Közhasznú Alapítvány részére a 3.573 db beküldött portrékép alapján 3.573.000,- forint pénzeszköz átadásra kerüljön.

Tekintettel arra, hogy a portré elkészítéséig a beküldött fotók száma 3573 darabról 3586 darabra változott, és Szombathely Megyei Jogú Város Közgyűlésének az önkormányzati forrásátadásról szóló 47/2013. (XII.4.) önkormányzati rendelete 1.§ (5) bekezdése értelmében az alapítványok részére pénzeszköz átadására kizárólag a Közgyűlés döntése alapján lehetséges, kérem a Tisztelt Közgyűlés hozzájárulását az átadásra kerülő pénzeszköz 13.000,- forint összeggel történő emeléséhez.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2024. május 29.**

**/: Dr. Nemény András:/**

**I.**

**HATÁROZATI JAVASLAT**

**……/2024. (V.30.) Kgy. számú határozat**

Szombathely Megyei Jogú Város Közgyűlése az SZMSZ 74. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:**  Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**Határozati javaslat**

**……../2024. (V. 30.) Kgy. sz. határozat**

Szombathely Megyei Jogú Város Közgyűlése jóváhagyja, hogy a Savaria Turizmus Nonprofit Kft. a Magyar Turisztikai Ügynökség Zrt., mint a Nemzetgazdasági Minisztérium Kezelő szerve és a Kisfaludy2030 Turisztikai Fejlesztő Nonprofit Zrt. által közösen meghirdetett, Tourinform irodák korszerűsítésének elősegítése című, TFC-3.1.1.-B-2024 kódszámú felhívására pályázatot nyújtson be.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Grünwald Stefánia, a Savaria Turizmus Nonprofit Kft. ügyvezetője)

**Határidő:** azonnal

**III.**

**HATÁROZATI JAVASLAT**

**…/2024. (V.30.) Kgy. sz. határozat**

Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelete 1.§ (5) bekezdése értelmében hozzájárul ahhoz, hogy 101/2024. (IV.25.) Kgy. számú határozatában foglalt pénzeszköz 3.573.000,- Ft-ról 3.586.000,- forintra változzon.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal